Kolíková, Mária, poslankyňa NR SR (2022-11-09):
Ďakujem veľmi pekne, pán predsedajúci, za slovo. A v prvom rade chcem oceniť pána ministra, že si nenechal iba slovo na záver, ale že vstúpil do rozpravy a môžeme sa rozprávať. A to si myslím, že je veľmi dôležité, že máme takúto možnosť. A tým pádom môžme si tu aj vzájomne vysvetliť veci a možno nájsť aj tú cestu, ako sa stretnúť, pretože s ohľadom na to, čo povedal pán poslanec Pročko, práve to, že tie previerky budú pre všetkých sudcov, zamedzíme tomu, aby sa nám človek ako Jankovská dostal na nové správne súdy. Sudcovská spôsobilosť aj preverenie zo zákona znamená, že tá previerka sa naozaj udeje. A keď to nedáme takto do zákona, tak sa vôbec nemusí udiať, pretože tie informácie, ktoré má dnes SIS alebo Policajný zbor, jednoducho nikto iný nemá, takže aj Súdna rada nebude mať možnosť si to vypýtať predtým, ako ten sudca prejde na správny súd, tak tam prejde a nikto sa o tom nedozvie. To, čo ja žiadam, je len to, aby tá inštitucionálna pamäť prešla touto previerkou. A súčasne nesúhlasím ani s tým, čo hovorí pán minister, že to znamená, že neumožním kardiochirurgom, aby operovali srdce, pretože práve preto sa robila reforma, a preto sa vytvárajú správne súdy, aby sme tých kardiochirurgov v justícii mali. Dnes na krajských súdoch, ktorí robia správne súdnictvo, sú ľudia, ktorí nie sú len kardiochirurgovia. Ale, bohužiaľ, sú tam aj takí, ktorí chvíľku robia kardio, chvíľku robia ušné. Jednoducho dnes takúto špecializáciu na tých súdoch nemáme, preto sme robili reformu, aby sme im to umožnili. Proste dnes v tých správnych kolégiách máme ľudí, ktorí nerobia len správne súdnictvo. Takže tiež je veľmi ťažké povedať, že kto vlastne dneska je naozaj tou inštitucionálnou pamäťou, lebo to, že teraz robí správne súdnictvo neznamená, že to je naozaj ten kardiochirurg. A ja si dovolím teda povedať čísla, lebo sa tu rozpráva, ako keby tu nikto nebol, kto by na ten správny súd chcel ísť. Takže na Správny súd v Bratislave z justície sa momentálne hlási 12 sudcov, z toho už traja prešli previerkou. Na Správny súd v Banskej Bystrici sa hlási momentálne z justície 7 sudcov, z toho už štyria prešli previerkou. Na Správny súd v Košiciach sa momentálne hlási sedem sudcov, z toho už štyria prešli previerkou. My sa bavíme vlastne o tom, že tie, ostatní vlastne neprejdú a zastavíme vlastne tento proces. To, koľkáti z týchto ľudí sú naozaj kardiochirurgovia, je naozaj zložité. A vlastne nestačí vám ani to, že dnes ten sudca je zaradený do správneho kolégia, lebo neviete, koľko je tam a aké robí aj iné veci. Jednoducho takto systém dnes nefunguje, čiže povedať dnes, že keď vám rozhoduje senát na krajskom súde o vašej veci, ktorá je tzv. správne súdnictvo, že to sú tí kardiochirurgovia v správnom súdnictve, tak to nie je pravda. Niekde to tak môže byť a niekde to tak nie je. To znamená, k tomu, aby sme to vedeli presne, tak by sme museli sa naozaj dôsledne zaoberať vlastne odbornosťou, životopisom každého z nich. Súčasne platí, že asi by sme najviac kardiochirurgov v tomto zmysle našli tých, ktorí sa nám blížia k veku, kedy vlastne končia možno vo funkcii. Nič to nemení na tom, že je dôležité ten systém nastaviť tak, aby, samozrejme, títo ľudia motivovaní boli ísť na správne súdy. Ja si myslím, že to, že sme... že nerobíme výberové konanie tak, ako to bolo na Najvyššom správnom súde, ale je to len vypočutie na Súdnej rade, ktorá predpokladá vlastne každé preloženie na inú súdnu inštitúciu, takže v tomto je to štandard. Ale len chceme, aby prešli aj sudcovskou spôsobilosťou, vlastne nič osobitné naviac od tých ľudí nechceme. Ale práve urobíme to, že sa tam takáto Jankovská nedostane, ak ju v systéme máme, ale ešte nebolo urobené dosť úkonov na to, aby došlo k obvineniu, príp. obžalobe, preto dôsledne tak na tom trvám, pán poslanec Pročko. A nerozumiem, že prečo to má z toho vypadnúť. Osobitne, ak previerka trvá v mesiacoch, a ako vidíte, tie previerky sa dejú a už aj boli urobené, a tí ľudia sa hlásia, takže áno, mohlo sa stať, že niekto sa neprihlásil práve preto, že cez tú previerku nechce ísť. A keď sme pri tých počtoch, tak ja len, že aby ste vedeli, že ako to naozaj je. Zvonku je veľký záujem prísť na správne súdy. To, že ide niekto zvonku z justície, neznamená, že to nie je odborník, lebo to sú ľudia, ktorí vlastne s tým správnym súdnictvom robia. To je presne to, čo sa stalo na Najvyššom správnom súde a prečo aj dnes Najvyšší správny súd, ja si myslím, že je vizitkou naozaj správneho súdnictva na Slovensku. A podobne, keď vznikal Najvyšší správny súd v Čechách, tak tam prišli v jednotkách z Najvyššieho súdu z Prahy do Brna. Oni začali naozaj v jednotkách na tom Najvyššom správnom súde. Dopĺňali vlastne Najvyšší správny súd tak, aby to bol súd, ktorý, kde sú ľudia z justície, z jednotlivých oblastí z práva, správneho práva, aby tam mali tých kardiochirurgov, lebo keď sa bavíme o kardiochirurgovi, že chce mať kardiochirurga na srdce, tak to znamená, že v tom správnom súdnictve chceme mať ľudí, ktorí sa venujú finančnému právu, iní, ktorí sa venujú sociálnemu zabezpečeniu. A takýchto ľudí vieme nájsť aj mimo súčasnej justície. Tak len aby sme vedeli, že tu nie je taká obava, že sa nám tam nikto nehlási. Aby ste mali nejaký prehľad, koľko sa nám vlastne ľudí momentálne hlási zvonku, ktorí musia prejsť riadnym výberovým konaním a súčasne musia prejsť aj, samozrejme, sudcovskou spôsobilosťou. Na Správny súd v Bratislave, kde je zatiaľ otvorených 14 voľných miest, zvonku sa nám hlási 29 ľudí. Na Správny súd v Banskej Bystrici, kde je 8 voľných miest zatiaľ vypísaných zvonku, sa nám hlási momentálne rovnako 29 ľudí. Na Správny súd v Košiciach, kde je 8 voľných miest, sa nám momentálne hlási 25 ľudí. Je pravdou, že niektorí ľudia sa nám hlásia aj vzájomne na tie súdy. Akože v jednotkách áno. Ale keby ste pozreli tie zoznamy, ja vám ich môžem ukázať, oni sú vlastne verejné, pretože ak sa uchádzač prihlási, je vlastne, na stránke ministerstva sa môžte pozrieť. Jednoducho o tie pozície je záujem. A ak zvnútra justície nebude záujem, bude sa dopĺňať zvonka. Ale jednoznačne ten systém dnes už je nastavený tak, aby tí, čo v justícii sú, tak sa tam naozaj v jednoduchosti vedeli dostať, a jediné, čo od nich žiada, je, že majú prejsť previerkou. A je zrejmé, že tak, ako sú tie previerky rozbehnuté, tak v pohode do 1. júna to stihnú. A ten, kto je povolaný na to, aby vám odpovedal, je predseda Súdnej rady. Tak ak máte k tomu otázky, kľudne ho môžete s tým, samozrejme, dotazovať. A, samozrejme, aj ja ako ministerka, aj súčasne poslankyňa sa o to zaujímam a viem, že toto je zvládnuteľné, aby toto dobre zvládla Súdna rada. A nie je dôvod, aby sme dali preč sudcovskú previerku len preto, že by to niekto nestíhal. To jednoducho nesedí tento argument. A nie je ani pravda, že sa tam ľudia nehlásia. A s tými kardiochirurgami, ako som to vysvetlila, tak je to veľmi ošemetné týmto argumentovať. Jednoducho už dnes sa nám tam ľudia hlásia. To, si myslím, že asi je kľúčové tu povedať. Neviem, že v akej miere treba reagovať na pána poslanca Tarabu ešte s jeho predchádzajúcimi dopytmi na zmluvy. Na to môže reagovať pán minister, ale ja som si to aj teraz overila iba z dostupne verejných zdrojov. Stačí sa pozrieť na stránku zboru, tam sa dozviete, vlastne aké projekty prebieha, aké sa realizujú, súvisia s bezpečnosťou, s kontrolou funkcií obvinených, odsúdených s monitoringom, batožina a podobne. Určite sú to dôvody na to, aby takéto zmluvy v nejakej miere, samozrejme, utajené boli. To, v akej miere, môže preveriť, samozrejme, aj pán minister, môže sa na to pozrieť. Ja nemám žiadny dôvod to v tomto momente spochybňovať. Jednoznačne, ide to aj z eurofondov. Myslím, že tam bude niekoľkonásobná kontrola. Pôvodne celý projekt prešiel aj Útvarom hodnoty za peniaze, takže tu teraz vyťahovať z rukáva nejakú zmluvu, ktorá bola zverejnená, mi príde úplne absurdné. Podľa mňa, ja si myslím, že to dôležité asi povedané bolo. Tá kľúčová otázka stojí, či chceme, aby všetci sudcovia tou previerkou prešli, alebo nie. To je všetko. Nikto nie je ohrozený. Ide tu len o to, že či naozaj na tom budeme dôsledne trvať. Takisto ako sme neohrozili Najvyšší správny súd, keď sme na tom trvali, nie sú ohrozené ani správne súdy. Tie čísla to jednoznačne hovoria. Tie súdy sa vedia rozbehnúť. A potom je tu ešte aj, nakoniec ešte pri tom všetkom je tu poistka, že ak vlastne do konca februára tam nebude, myslím, že polovička sudcov, tak ostanú staré spisy na starých súdoch. Toto proste, akože naozaj toto neobstojí. Tu si musíte zodpovedať, či dôsledne na tom trváme, alebo netrváme. Súčasne opätovne chcem upozorniť, že ma osobitne vyrušuje, že stáž sudcu sa zamieňa momentálne za obchádzanie výberového konania na súd vyššieho stupňa bez toho, aby k tomu boli spojené previerky, lebo aj to máte v tom odklade reformy, že z dočasného pridelenia sudcu z dnešnej stáže, kedy sudca príde na vyšší sud a ide sa pozrieť, ako to tam funguje, tak sa vytvára možnosť, že tento sudca tam aj súdi bez toho, aby prešiel výberovým konaním, bez toho, aby prešiel previerkami. A môže tam byť v rokoch. A rovnako sa mu umožňuje takto prísť na správny súd. A to je nesprávne. Nepovažujem to za za spôsob, ako zabezpečiť, ako ste vy povedali, pán poslanec Pročko, aby ste mali spravodlivých, čestných a svedomitých sudcov. Ďakujem pekne.